b'\n_START_ARTICLE_\nNeliveto\n_START_SECTION_\nHistoria\n_START_PARAGRAPH_\nNeliveto on keksint\xc3\xb6n\xc3\xa4 jo varsin vanha. Ensimm\xc3\xa4iset 1900-luvun alussa sotilask\xc3\xa4ytt\xc3\xb6\xc3\xb6n rakennetut nelivetoautot toimivat muun muassa tykinvet\xc3\xa4jin\xc3\xa4. T\xc3\xa4llaisia amerikkalaisvalmisteisia kuorma-autoja k\xc3\xa4ytettiin ensimm\xc3\xa4isess\xc3\xa4 maailmansodassa. Kaikkein tunnetuin nelivetoauto lienee kuitenkin Willys Jeep, joka tuli tunnetuksi toisesta maailmansodasta._NEWLINE_Ensimm\xc3\xa4inen mekaanisella nelivedolla varustettu henkil\xc3\xb6auto (ja kilpa-auto) oli Spyker 60 H.P., auton rakensivat hollantilaiset veljekset Jacobus ja Hendrik-Jan Spijker vuonna 1903. Daimler-Benz on my\xc3\xb6s rakentanut nelivetoisen ajoneuvon vuonna 1907._NEWLINE_Ensimm\xc3\xa4inen dieselk\xc3\xa4ytt\xc3\xb6inen nelivetoinen maastohenkil\xc3\xb6auto oli vuonna 1933 esitelty Mitsubishi PX-33 prototyyppi. Mitsubishi on valmistanut Mitsubishi Pajero-maastoautoa vuodesta 1982. Ensimm\xc3\xa4inen henkil\xc3\xb6auto, jossa nelivetoa k\xc3\xa4ytettiin, oli vuonna 1966 esiteltyyn Jensen Interceptoriin perustuva Jensenin FF-malli. Ensimm\xc3\xa4inen massavalmistaja, joka valmisti nelivetoja on Subaru. Se esitteli vuonna 1972 Leone 4WD -mallin. Vuonna 1980 my\xc3\xb6s AMC esitteli kokonaisen malliston (Eagle sedan, coupe ja farmari), johon oli saatavilla neliveto._NEWLINE_Vaikkakin Subaru aloitti ensimm\xc3\xa4isen\xc3\xa4 maailmassa tavalliseen k\xc3\xa4ytt\xc3\xb6\xc3\xb6n soveltuvien nelivetoisten henkil\xc3\xb6autojen tuotannon jo 70-luvulla, nelivetoiset henkil\xc3\xb6autot eiv\xc3\xa4t tulleet eurooppalaisten autoilijoiden suosioon ennen kuin 1980-luvulla Audi Quattron rallitoiminnan my\xc3\xb6t\xc3\xa4. 1980- ja 1990-luvuilla Subaru ja Audi k\xc3\xa4viv\xc3\xa4t kiivasta taistoa markkinajohtajan asemasta Euroopassa nelivetoisten henkil\xc3\xb6autojen myynniss\xc3\xa4. Audi oli vahvempi tavallisten, asvaltilla ja pit\xc3\xa4vill\xc3\xa4 pinnoilla ajamiseen k\xc3\xa4ytett\xc3\xa4vien avustavien nelivetoisten henkil\xc3\xb6autojen kohdalla, ja Subaru taasen osaltaan s\xc3\xb6i markkinoita niin sanotuilta oikeilta maastoautoilta sill\xc3\xa4 Subarun henkil\xc3\xb6automalleistakin l\xc3\xb6ytyi ominaisuuksia my\xc3\xb6s huonommassa maastossa liikkumista varten. Nelivetoisten autojen suosiota ovat useat valmistajat pyrkineet lis\xc3\xa4\xc3\xa4m\xc3\xa4\xc3\xa4n muun muassa kaupunkimaastureiden avulla.\n_START_SECTION_\nPerinteinen neliveto\n_START_PARAGRAPH_\nNeliveto voidaan toteuttaa hyvin monenlaisella tekniikalla. Alun perin nelivedon perustana oli normaali takaveto, johon lis\xc3\xa4ttiin erillinen jakolaatikko. Jakolaatikon yhteydess\xc3\xa4 oli lis\xc3\xa4ksi ylim\xc3\xa4\xc3\xa4r\xc3\xa4inen pienell\xc3\xa4 v\xc3\xa4lityssuhteella oleva alennusvaihde sek\xc3\xa4 nelivedon kytkent\xc3\xa4. Alennusvaihde mahdollisti maastossa tai huonolla tieuralla hitaan etenemisen. Noissa oloissa ei tarvita voimaa vaan maltillista menoa, koska auto keikkuu ep\xc3\xa4mukavasti jos vauhtia on liikaa - kuten voi olla ykk\xc3\xb6svaihteellakin, jos alennusvaihde(laatikkoa) ei ole._NEWLINE_Ensimm\xc3\xa4iset maastoautoissa k\xc3\xa4ytetyt nelivedot toimivat ilman keskitasauspy\xc3\xb6r\xc3\xa4st\xc3\xb6\xc3\xa4. T\xc3\xa4llainen ns. j\xc3\xa4ykk\xc3\xa4 neliveto on tarkoitettu j\xc3\xa4iselle, lumiselle ja hiekkaisille teille ja maastoon. Rakenne ei kuitenkaan sovellu hyvin jatkuvaan k\xc3\xa4ytt\xc3\xb6\xc3\xb6n vaan kuljettajan on p\xc3\xa4\xc3\xa4tett\xc3\xa4v\xc3\xa4 koska tien pinta soveltuu nelivedolla ajoon, koska molemmille akseleille menev\xc3\xa4t kardaaniakselit py\xc3\xb6riv\xc3\xa4t samalla nopeudella. K\xc3\xa4\xc3\xa4ntyess\xc3\xa4 ajoneuvon py\xc3\xb6r\xc3\xa4t kulkevat eri matkan, ja t\xc3\xa4ll\xc3\xb6in jonkin py\xc3\xb6rist\xc3\xa4 on luistettava jotta voimansiirto ei rasittuisi. Ainakin pienell\xc3\xa4 nopeudella ajettaessa luistava py\xc3\xb6r\xc3\xa4 on sis\xc3\xa4kaarteen puoleinen takapy\xc3\xb6r\xc3\xa4 - mik\xc3\xa4li kaikilla py\xc3\xb6rill\xc3\xa4 on sama kitka, esimerkiksi kuivalla asfaltilla jyrkk\xc3\xa4 k\xc3\xa4\xc3\xa4nn\xc3\xb6s rasittaa voimansiirtoa suuresti. T\xc3\xa4llaisessa rakenteessa nelivetoa tulisikin k\xc3\xa4ytt\xc3\xa4\xc3\xa4 vain kun tienpinta on liukas tai on mahdollisuus juuttua kiinni, mutta rakenne ei est\xc3\xa4 ajamasta maantienopeuksia nopea neliveto kytkettyn\xc3\xa4._NEWLINE_Kuljettajan kannattaa aina muistaa, ett\xc3\xa4 vaikka liikkeellel\xc3\xa4ht\xc3\xb6 liukkaalla kelill\xc3\xa4 helpottuu nelivedon avulla, se ei lainkaan lyhenn\xc3\xa4 jarrutusmatkaa.\n_START_SECTION_\nAvustava neliveto\n_START_PARAGRAPH_\nNormaaliajoon soveltuvasta nelivedosta voitiin puhua vasta sen j\xc3\xa4lkeen kun lukolliselle nelivedolle keksittiin teknisi\xc3\xa4 vaihtoehtoja. Kun nelivedot alkoivat esiinty\xc3\xa4 normaaleissakin henkil\xc3\xb6autoissa 1980-luvulla, oli niiss\xc3\xa4 l\xc3\xa4hes kaikissa voimanjako etu- ja taka-akselin v\xc3\xa4lill\xc3\xa4 toteutettu viskokytkimell\xc3\xa4._NEWLINE_T\xc3\xa4m\xc3\xa4n keksinn\xc3\xb6n ansiosta nelivedosta tuli my\xc3\xb6s normaaliajoon hyvin soveltuja ja se alkoi saavuttaa laajempaakin suosiota. Fyysisesti pienikokoisella viskokytkimell\xc3\xa4 on kaksivetoinen auto suhteellisen helppo muuttaa nelivetoiseksi. Viskokytkin korvaa samalla my\xc3\xb6s keskitasauspy\xc3\xb6r\xc3\xa4st\xc3\xb6n lukkoineen. Viskokytkimen toiminta perustuu \xc3\xb6ljyn j\xc3\xa4ykistymiseen ja voimanjakosuhde akselien v\xc3\xa4lill\xc3\xa4 voi pit\xc3\xa4v\xc3\xa4ll\xc3\xa4 alustalla olla korkeintaan 50/50._NEWLINE_Uudemmissa j\xc3\xa4rjestelmiss\xc3\xa4 viskokytkin on korvattu esim. Haldex-kytkimen nimell\xc3\xa4 kulkevalla kitkakytkimell\xc3\xa4 (esim. Volkswagen Golfissa k\xc3\xa4ytetty 4Motion). Viskokytkimeen verrattuna t\xc3\xa4m\xc3\xa4 elektronisesti ohjattu lamellikytkin toimii nopeammin ja sen toimintaa voidaan ohjata elektronisesti. Normaalisti auto on usein kaksivetoinen ja neliveto tulee mukaan vain kun sit\xc3\xa4 tarvitaan.\n_START_SECTION_\nJatkuva neliveto\n_START_PARAGRAPH_\nKun puhutaan nelivetoautoista, joissa on jatkuva neliveto, tarkoitetaan tekniikkaa, jossa on itselukittuva mekaaninen tasaus tai t\xc3\xa4ysin avoin keskitasauspy\xc3\xb6r\xc3\xa4st\xc3\xb6. Audi aloitti henkil\xc3\xb6autojen nelivetovallankumouksen vuonna 1980 tuomalla markkinoille Audi Quattro-mallinsa. Audeissa oli vuoteen 1987 saakka avoin keskitasauspy\xc3\xb6r\xc3\xa4st\xc3\xb6, jonka yhteydess\xc3\xa4 alipainetoiminen lukitsin keskelle ja taakse._NEWLINE_Itselukittuvista yleisin on Torsen. Torsen-tasausta k\xc3\xa4ytet\xc3\xa4\xc3\xa4n muun muassa kaikissa VW-konsernin pitkitt\xc3\xa4ismoottorisissa nelivetorakenteissa (esim. Audi A4-mallissa k\xc3\xa4ytetty quattro). Torsen-j\xc3\xa4rjestelm\xc3\xa4ss\xc3\xa4 erityiset matopy\xc3\xb6r\xc3\xa4t jakavat voiman akseleille. Torsen (Torque Sensing) tunnistaa v\xc3\xa4\xc3\xa4nt\xc3\xb6momentin tarpeen akseleiden v\xc3\xa4lill\xc3\xa4. Se ohjaa momenttia sinne, miss\xc3\xa4 sit\xc3\xa4 enemm\xc3\xa4n tarvitaan. Ensimm\xc3\xa4isen sukupolven Torsen-py\xc3\xb6r\xc3\xa4st\xc3\xb6jen vetosuhde vaihtelee portaattomasti v\xc3\xa4lill\xc3\xa4 25:75 ja 75:25. Haittapuolena kuitenkin on, ett\xc3\xa4 toisen akselin ollessa t\xc3\xa4ysin ilmassa, p\xc3\xa4\xc3\xa4see voima vuotamaan sielt\xc3\xa4 pois._NEWLINE_Itselukittuvuus voidaan my\xc3\xb6s ratkaista yhdist\xc3\xa4m\xc3\xa4ll\xc3\xa4 avoin tasauspy\xc3\xb6r\xc3\xa4st\xc3\xb6 ja viskokytkin, kuten on tehty esimerkiksi Lancia Delta Integralessa ja Toyota Celicassa._NEWLINE_Er\xc3\xa4iss\xc3\xa4 uusimmissa j\xc3\xa4rjestelmiss\xc3\xa4 nelivetotekniikkaan liittyv\xc3\xa4t ongelmat on ratkaistu kokonaan elektronisesti. Esimerkiksi Mercedes-Benz ja BMW k\xc3\xa4ytt\xc3\xa4v\xc3\xa4t uusimmissa nelivetomalleissaan j\xc3\xa4rjestelm\xc3\xa4\xc3\xa4, jossa ei k\xc3\xa4ytet\xc3\xa4 lainkaan kitkakytkimi\xc3\xa4 tai lukkoja. Lukitusvaikutus saadaan aikaiseksi jarruttamalla liian nopeasti py\xc3\xb6riv\xc3\xa4\xc3\xa4 py\xc3\xb6r\xc3\xa4\xc3\xa4, jolloin voimaa menee enemm\xc3\xa4n muille, paremmin pit\xc3\xa4ville, py\xc3\xb6rille. T\xc3\xa4llainen j\xc3\xa4rjestelm\xc3\xa4 on maastossa jarruja rasittava ja kuluttava.'